Centar za jezična istraživanja Institut za hrvatski jezik i jezikoslovlje

Filozofski fakultet u Rijeci Ulica Republike Austrije 16

Sveučilišna avenija 4 10000 Zagreb

51000 Rijeka

Međunarodni znanstveni skup

***Perspektive jezičnoga planiranja i jezične politike***

(Rijeka, 3., 4. i 5. lipnja 2016.)

Centar za jezična istraživanja (CJI) pri Filozofskome fakultetu u Rijeci, u suradnji s Institutom za hrvatski jezik i jezikoslovlje (IHJJ), organizira međunarodni znanstveni skup posvećen jezičnomu planiranju i jezičnoj politici (jezičnim politikama).

Mogućnost prijave izlaganja otvorena je za bilo koju temu iz područja jezičnoga planiranja i jezične politike (jezičnih politika) bilo iz perspektive različitih jezikoslovnih disciplina bilo iz perspektive drugih humanističkih i društvenih znanosti. Prijedlozi izlaganja mogu se odnositi na bilo koji jezik, društveni kontekst ili povijesno razdoblje, a bit će svrstani u opći dio skupa.

U okviru skupa, u suradnji s IHJJ-om, organiziramo i posebnu sekciju pod nazivom ***Četvrt stoljeća samostalnoga razvoja hrvatskoga jezika***. U sklopu te sekcije očekujemo izlaganja u kojima se pitanja jezičnoga planiranja i jezičnih politika razmatraju s obzirom na okolnosti i stanje u hrvatskome jeziku od 1990. godine naovamo.

U tome smislu slobodni smo preporučiti sljedeći popis tema, koji se može proširiti i drugim sličnim temama:

* Planiranje statusa (definiranje komunikacijskoga prostora i dosega svih idioma u javnoj komunikaciji)
* Planiranje korpusa (standardizacija i normiranje jezika)
* Institucionalizirano djelovanje na jezik (uloga institucija u razvoju standardnoga jezika te u promicanju i očuvanju jezične kulture)
* Provođenje jezične politike u praksi
* Standard i nestandardni idiom(i)
* Stavovi prema idiomima vlastitoga jezika
* Elementi jezične politike
* Državna jezična politika
* Direktivna i liberalna jezična politika
* Eksplicitna (službena) i implicitna (prešutna) jezična politika
* Društveni kontekst jezične politike
* Jezična politika kao dio opće politike
* Jezična politika kao dio lingvistike
* Jezik kao instrument političke (društvene) kontrole
* Jezična ideologija
* Jezik javne komunikacije kao objekt ideologizacije
* Jezična politika i politički diskurs
* Uloga medija u oblikovanju i provedbi jezične politike
* Jezična manipulacija: politička retorika
* Normativni priručnici: rječnici (jednojezični i višejezični, opći, stručni i terminološki), gramatike, pravopisi, jezični savjetnici
* Standardizacija i restandardizacija u pravopisu, pravogovoru, gramatici i leksiku
* Pojam i mjesto uzusa u standardizaciji i restandardizaciji
* Jezični purizam
* Novogovor i politička korektnost
* Pomodnost i prestiž u jeziku
* Razvoj jezične kulture – problem zakona o jeziku
* Jezična, komunikacijska i pragmatička kompetencija
* Govoreni i pisani jezik (odnos prema normi)
* Kultura verbalnog komuniciranja (pragmatika i retorika)
* Izumiranje i oživljavanje jezika (idioma)
* Jezične tehnologije u službi jezične standardizacije
* Novije dijalektološke teorije i istraživanja dijalekata u okvirima jezičnoga planiranja i jezične politike
* Status i korpus urbanih dijalekata (odnos urbanih dijalekata prema tradicionalnim dijalektima i prema standardnome jeziku te mjesto urbanih dijalekata u sociokulturnoj hijerarhiji)
* Jezici manjinskih skupina u kontekstu jezičnoga planiranja i jezične politike (jezičnih politika)
* Provedba posebnih jezičnih prava – obrazovanje i jezici manjinskih skupina, mediji i jezici manjinskih skupina
* Jezik i identitet
* Izazovi globalne komunikacije – jezični imperijalizam
* Budućnost jezične raznolikosti – mali i veliki jezici

PROGRAMSKI/ORGANIZACIJSKI ODBOR

Mihaela Matešić, predsjednica

Ermina Ramadanović, potpredsjednica

Zvjezdana Vrzić, potpredsjednica

Mirjana Crnić Novosel, tajnica

Perina Vukša Nahod, tajnica

Diana Stolac

Željko Jozić

Aneta Stojić

Branka Drljača Margić

Gianna Mazzieri Sanković

Cecilija Jurčić Katunar

Benedikt Perak

Iris Vidmar

Mirela Fuš

**Jezici skupa:** hrvatski i engleski

**Prijava**

Predviđeno trajanje izlaganja je **20 minuta**, a nakon svakoga izlaganja slijedi desetominutna rasprava. Za prijavu izlaganja potrebno je putem sustava *EasyAbs* ­– na poveznici: [**http://linguistlist.org/easyabs/clarc2016**](http://linguistlist.org/easyabs/clarc2016) – dostaviti u odgovarajućemu formatu (.pdf, .doc ili .docx) **naslov, sažetak od 500 riječi te tri ključne riječi**:

1. na hrvatskome i engleskome jeziku ili
2. na engleskome jeziku.

Radi očuvanja anonimnosti tijekom recenzentskoga postupka naslov, sažetak i ključne riječi ne smiju sadržavati ime i prezime autora.

Rok za predaju prijedloga je **10. siječnja 2016. godine**.

Jedan autor može prijaviti do dva izlaganja uz uvjet da su oba izlaganja u suautorstvu ili je jedno izlaganje samostalno, a drugo u suautorstvu.

Nakon recenzentskoga postupka obavijest o prihvaćanju sažetaka sudionici će primiti do 25. veljače 2016. godine.

**Kotizacija**

Kotizacija uključuje troškove tiskanja knjige sažetaka, kongresne materijale i osvježenja u stankama.
Tiskanu knjigu prihvaćenih sažetaka sudionici će dobiti pri registraciji na skupu.

* **Iznos kotizacije**

Uplate iz inozemstva: 60 EUR (rana prijava), 75 EUR (kasna prijava)

Uplate iz Hrvatske: 450 HRK (rana prijava), 570 HRK (kasna prijava)

* **Datum uplate**

Za ranu prijavu kotizaciju je potrebno uplatiti od 25. veljače do 25. ožujka, a za kasnu prijavu uplate kotizacija primat će se od 26. ožujka do 25. svibnja 2016. godine.

* **Način uplate**

Izlagači će uz obavijest o prihvaćanju sažetka primiti i podatke o načinu uplate kotizacije. Svi ostali sudionici podatke o načinu uplate moći će pronaći od 25. veljače 2016. godine na mrežnim stranicama skupa.

**Prijevoz i smještaj**

Organizator ne može snositi troškove smještaja i prijevoza sudionika. Informacije o preporučenome smještaju bit će objavljene naknadno.

**Objavljivanje radova**

Radovi sa skupa predani do 1. rujna 2016. bit će objavljeni u časopisu *Rasprave: Časopis Instituta za hrvatski jezik i jezikoslovlje* (br. 42/2 2016.) te će biti recenzirani prema uobičajenome recenzentskom postupku toga časopisa.

**Važni datumi**

Prijava: **10. siječnja 2016.**

Obavijest o prihvaćanju sažetaka: **do 25. veljače 2016.**

Uplata kotizacije:

* rana prijava: **od** **25. veljače do 25. ožujka 2016.**
* kasna prijava **od** **26. ožujka do 25. svibnja 2016.**

Održavanje skupa: **3.**, **4. i 5. lipnja 2016**.

Slanje rukopisa: **1. rujna 2016.**

Očekujući vašu prijavu, najsrdačnije vas pozdravljamo!

Za Programski/organizacijski odbor:

dr. sc. Mihaela Matešić, predsjednica

Kontakt:

dr. sc. Mirjana Crnić Novosel, tajnica

Adresa e-pošte: clarc2016@cji.uniri.hr

*Web*-stranica: http://cji.uniri.hr/